Soendanees - Wikipedia
Hierdie artikel handel oor die taal in Suidoos-Asië. Vir die etniese groep, sien Soendanese.
Soendanees (ᮘᮞ ᮞᮥᮔ᮪ᮓ, Basa Sunda; letterlik: "taal van Soenda") is 'n Maleis-Polinesiese taal wat in Suidoos-Asië in die westelike derde van die eiland Java van Indonesië gepraat word. Die taal word tans deur sowat 34 miljoen mense gepraat, hoofsaaklik Soendanese, omtrent 15% van Indonesië se totale bevolking, en is daarmee na Indonesies/Maleis en Javaans die derde belangrikste taal van Indonesië, maar geniet nie ampstaalstatus nie.
ᮘᮞ ᮞᮥᮔ᮪ᮓ, Basa Sunda
Totale sprekers: 34 miljoen
Skrifstelsel: Javaanse skrif (histories)
Pegon (godsdienstige gebruik)
Aksara Sunda (Soendanese skrif)
Soendanees is verwant aan Balinees, Bandjarees, Chamorro, Indonesies/Maleis, Javaans, Madoerees, Minangkabau en Palauaans. Dit is ietwat minder verwant aan Filippynse tale soos Cebuano en Tagalog (Filippyns) en het daarnaas nog 'n los verbintenis met Malgassies in Madagaskar.
Soendanees word soms as 'n dialek van Maleis beskou, maar dit word nie algemeen aanvaar nie, hoewel die Maleise taal 'n groot invloed op Soendanees uitgeoefen het. Dit word met die Latynse of die Arabiese alfabet geskryf. Vroeër is ook die Javaanse skrif, 'n Brahmi-skrif uit die Indiese skriffamilie, gebruik. Dit is verwant aan die Balinese skrif van die Balinese taal.
↑ (en) "Ethnologue: Languages of the World, Seventeenth edition, Sunda". Ethnologue. Besoek op 31 Augustus 2018.
Wikimedia Commons het meer media in die kategorie Soendanees.
Wikiwoordeboek het 'n inskrywing vir Soendanees.
Sien gerus Wikipedia se uitgawe in Soendanees
Ontsluit van "https://af.wikipedia.org/w/index.php?title=Soendanees&oldid=1892559"
Last edited on 17 Januarie 2019, at 21:43